b'\n_START_ARTICLE_\nThe Wrecking Crew\n_START_PARAGRAPH_\nThe Wrecking Crew oli yhdysvaltalainen, Los Angelesissa toiminut studiomuusikoiden ryhm\xc3\xa4. Siin\xc3\xa4 ovat soittaneet muun muassa kitaristit Tommy Tedesco, Glen Campbell ja Barney Kessel,  rumpalit Jim Keltner ja Hal Blaine, kosketinsoittaja Leon Russell sek\xc3\xa4 basistit Larry Knechtel ja Carol Kaye. Siihen kuului my\xc3\xb6s esimerkiksi puhallinsoittajia ja ly\xc3\xb6m\xc3\xa4soittajia sek\xc3\xa4 taustalaulajia. Kokoonpanon toiminta p\xc3\xa4\xc3\xa4ttyi 1970-luvun alkupuolella._NEWLINE_The Wrecking Crew on soittanut lukuisten artistien ja yhtyeiden levytyksill\xc3\xa4, joista monet ovat olleet hittej\xc3\xa4. Kokoonpanoa ja sen j\xc3\xa4seni\xc3\xa4 k\xc3\xa4ytettiin my\xc3\xb6s yhtyeiden omien muusikoiden sijaan, kun haluttiin varmistaa erityisesti uusien yhtyeiden soitto-osuuksien onnistuminen varatulla studioajalla. Er\xc3\xa4s esimerkki on The Byrds -yhtyeen single ja l\xc3\xa4pimurtohitti "Mr. Tambourine Man". The Beach Boys -yhtyeen Pet Sounds -albumin kappaleiden taustat ovat kokonaan The Wrecking Crew\'n soittamat albumin ideoineen ja tuottaneen Beach Boysin basisti\xe2\x80\x93laulaja Brian Wilsonin ohjauksessa. Wilson sek\xc3\xa4 muut yhtyeen j\xc3\xa4senet suorittivat lauluosuudet. The Wrecking Crew\'n j\xc3\xa4senet soittivat my\xc3\xb6s esimerkiksi The Monkees -yhtyeen levytyksiss\xc3\xa4 sek\xc3\xa4 tv-nauhoitusten taustat, kunnes yhtye muuttui omavaraiseksi lavalla ja studiossa. _NEWLINE_Yhtyeiden yleinen kehitys omavaraiseen suuntaan sek\xc3\xa4 muutokset pop-musiikin tyyleiss\xc3\xa4 aiheuttivat studiot\xc3\xb6iden v\xc3\xa4henemisen ja toisaalta uuden studiomuusikko-sukupolven esiintulon 1970-luvulla, ja The Wrecking Crew yhten\xc3\xa4isen\xc3\xa4 muusikkoryhm\xc3\xa4n\xc3\xa4 lakkasi v\xc3\xa4hitellen.'